กรมบังคับคดีถกแบงก์ กระชับงานช่วยลูกหนี้
กรมบังคับคดีคุยแบงก์พาณิชย์ ปรับขั้นตอนทำงานให้เร็วขึ้น
15 ม.ค. 2558

กรมบังคับคดีคุยแบงก์พาณิชย์ ปรับขั้นตอนทำงานให้เร็วขึ้น 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ได้มีการเชิญผู้บริหารธนาคารพาณิชย์ที่ดูแลฝ่ายกฎหมาย และนายกอบศักดิ์ ดวงดี เลขาธิการสมาคมธนาคารไทย มาหารือเกี่ยวกับปัญหาข้อขัดข้องในการปฏิบัติงานระหว่างกรมบังคับคดีกับธนาคารพาณิชย์ ทั้งในเรื่องการบังคับคดี กระบวนการล้มละลาย การขายทอดตลาด การชำระเงิน จนถึงการรับเงิน
สำหรับสาเหตุที่ต้องหารือกับธนาคารพาณิชย์ เพราะปัจจุบันธนาคารพาณิชย์เป็นโจทก์ในคดีต่างๆ กว่า 80% หากสามารถแก้ปัญหาข้อขัดข้องต่างๆ ได้ ก็จะทำให้ลูกหนี้สามารถชำระหนี้เจ้าหนี้ได้เร็วขึ้น ลดค่าใช้จ่ายดอกเบี้ยลง
ทั้งนี้ ปัญหาหนึ่งที่ทำให้การปฏิบัติระหว่าง 2 ฝ่ายล่าช้า คือการประสานงานระหว่างกรมและธนาคารพาณิชย์ เพราะหลายธนาคารได้เอาต์ซอร์สงานให้สำนักงานทนายความภายนอก ทำให้เมื่อเกิดปัญหาขึ้นต้องมีการติดต่อหลายขั้นตอน และใช้เวลานาน บางกรณีใช้เวลานานถึง 5 ปี 
“ที่ประชุมจึงมีข้อสรุปโดยธนาคารจะทำรายชื่อผู้ประสานงานในแต่ละธนาคารขึ้นแจ้งมายังกรม ขณะที่กรมจะให้ผู้อำนวยการสำนักบังคับคดีทั่วประเทศเป็นจุดประสานกับธนาคารหากมีข้อติดขัดใด ทั้งสองฝ่ายจะมีจุดประสานงานที่ชัดเจนขึ้น การทำงานขั้นตอนต่างๆ รวดเร็วขึ้น เป็นประโยชน์ต่อลูกหนี้” น.ส.รื่นวดี กล่าว